Euroopa Liidu Teataja L 156 , 07/07/1995 Lk 0001 - 0002



Nõukogu määrus (EÜ) nr 1643/95, 29. juuni 1995, millega muudetakse määrust (EÜ) nr 2062/94 Euroopa tööohutuse ja töötervishoiu agentuuri loomise kohta EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 235, võttes arvesse komisjoni ettepanekut, võttes arvesse Euroopa Parlamendi arvamust, [1] võttes arvesse majandus- ja sotsiaalkomitee arvamust [2] ning arvestades, et: Euroopa tööohutuse ja töötervishoiu agentuuri haldusnõukogu koosseisus tuleks muuta tööandjate ja töötajate organisatsioonide esindatust; osutatud haldusnõukogu koosseisu on vaja kohandada, et võtta arvesse Austria, Soome ja Rootsi ühinemist liiduga; seetõttu tuleks muuta nõukogu 18. juuli 1994. aasta määrust (EÜ) nr 2062/94 Euroopa tööohutuse ja töötervishoiu agentuuri loomise kohta; [3] asutamislepingus ei nähta käesoleva määruse vastuvõtmiseks ette muid volitusi peale artiklis 235 sätestatute, ON VASTU VÕTNUD KÄESOLEVA MÄÄRUSE: Artikkel 1 Käesolevaga muudetakse määrust (EÜ) nr 2062/94 järgmiselt. 1. Artikli 4 lõike 2 esimeses lõigus asendatakse sõnad "käesoleva määruse" sõnadega "määruse (EÜ) nr 1643/95". 2. Artikkel 8 asendatakse järgmisega: "Artikkel 8 Haldusnõukogu 1. Agentuuril on haldusnõukogu, mis koosneb 48 liikmest, kellest a) viisteist liiget esindavad liikmesriikide valitsusi; b) viisteist liiget esindavad tööandjate organisatsioone; c) viisteist liiget esindavad töötajate organisatsioone; d) kolm liiget esindavad komisjoni. 2. Lõike 1 punktides a, b ja c märgitud liikmed nimetab nõukogu põhimõttel üks liige igast liikmesriigist igasse eespool nimetatud rühma. Lõike 1 punktides b ja c märgitud liikmed nimetatakse nõukogu otsusega 74/325/EMÜ [4] loodud töötervishoiu, -hügieeni ja -ohutuse konsultatiivkomitee tööandjaid ja töötajaid esindavate liikmete ja asendusliikmete hulgast komitee nende liikme- ja asendusliikmerühmade ettepaneku alusel põhimõttel üks liige igast liikmesriigist igasse vastavasse rühma. Nõukogu nimetab liikmega samal ajal ja samadel tingimustel asendusliikme, kes osaleb haldusnõukogu istungitel üksnes liikme äraolekul või vastavalt kodukorra sätetele. Komisjon nimetab liikmed ja asendusliikmed, kes teda esindavad. 3. Haldusnõukogu liikmete ametiaeg on kolm aastat. Neid võib ametisse tagasi nimetada. Ametiaja lõppemisel või ametist lahkumisel jäävad liikmed ametisse kuni nende tagasinimetamiseni või asendamiseni. 4. Haldusnõukogu valib oma liikmete hulgast üheks aastaks esimehe ja kolm aseesimeest. 5. Esimees kutsub haldusnõukogu kokku vähemalt kaks korda aastas ning vähemalt poolte liikmete taotlusel. 6. Haldusnõukogu otsused võetakse vastu kahekolmandikulise häälteenamusega. Lõike 1 punktis a nimetatud liikmetel on igaühel kaks häält. Lõike 1 punktides b, c ja d nimetatud liikmetel on igaühel üks hääl. Asendusliikmel on õigus hääletamisest osa võtta üksnes täisliikme äraolekul. 7. Euroopa Elu- ja Töötingimuste Parandamise Fondi haldusnõukogu esimehel ja direktoril on õigus osaleda haldusnõukogu istungitel vaatlejana. 8. Haldusnõukogu võtab vastu oma kodukorra, mis jõustub nõukogu heakskiidu järel, mille viimane annab pärast komisjoni arvamuse saamist." 3. Artikli 10 lõike 1 neljandas lõigus asendatakse sõnad "käesoleva määruse" sõnadega "määruse (EÜ) nr 1643/95". Artikkel 2 Käesolev määrus jõustub kolmandal päeval pärast selle avaldamist Euroopa Ühenduste Teatajas. Käesolev määrus on tervikuna siduv ja vahetult kohaldatav kõikides liikmesriikides. Luxembourg, 29. juuni 1995 Nõukogu nimel eesistuja J. Barrot [1] EÜT C 151, 19.6.1995. [2] 31.mail 1995 esitatud arvamus (Euroopa Ühenduste Teatajas seni avaldamata). [3] EÜT L 216, 20.8.1994, lk 1. [4] EÜT L 185, 9.7.1974, lk 15. --------------------------------------------------